b'\n_START_ARTICLE_\nKuultoahven\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKuultoahven on pienikokoinen kala, joka kasvaa korkeintaan noin 22 cm pitk\xc3\xa4ksi. Aina vuoteen 1989 asti se tunnettiin vain l\xc3\xa4pikuultavista poikasista ja nuorista kaloista, jotka saavuttavat noin 12 cm:n pituuden. Aikuinen kuultoahven on v\xc3\xa4rilt\xc3\xa4\xc3\xa4n tumman ruskea. Lajilla on sek\xc3\xa4 primitiivisi\xc3\xa4 ett\xc3\xa4 erikoistuneita piirteit\xc3\xa4. Kala on ruumiinrakenteeltaan pitkulainen ja suurisilm\xc3\xa4inen. Selk\xc3\xa4evi\xc3\xa4 lajilla on kaksi, ja rintaev\xc3\xa4t sek\xc3\xa4 vatsaev\xc3\xa4t ovat pienet. Pyrst\xc3\xb6ev\xc3\xa4 on kuultoahvenella selke\xc3\xa4sti haarautunut. Suu on suurikokoinen, hampaat ovat pienet ja kurkussa on suuremmat hampaiden kaltaiset luut.\n_START_SECTION_\nLevinneisyys\n_START_PARAGRAPH_\nKuultoahvenia tavataan p\xc3\xa4iv\xc3\xa4ntasaajan l\xc3\xa4heisyydest\xc3\xa4 Intian valtamerest\xc3\xa4 ja Tyynest\xc3\xa4merest\xc3\xa4. Nuoret kalat liikkuvat planktoneli\xc3\xb6iden joukossa l\xc3\xa4hell\xc3\xa4 veden pintaa. ja aikuiset kalat on pyydystetty noin 130 metrin syvyydest\xc3\xa4. Lajin elintavoista ei tiedet\xc3\xa4 paljoakaan.'